Ο **Κώστας Τσάνας** (γένν. 22 Αυγούστου 1967, Κυριάκι Βοιωτίας) είναι Έλληνας πρώην ποδοσφαιριστής με 15χρονη θητεία σε Α' και Β΄ Εθνική και νυν προπονητής ποδοσφαίρου. Αποτελεί τον μόνο που υπό τις οδηγίες του κάποιο ποδοσφαιρικό αντιπροσωπευτικό συγκρότημα, εκτός της εθνικής Ανδρών, μετείχε σε τελική φάση παγκόσμιας διοργάνωσης και συγκεκριμένα το 2013 η Νέων (Κ-20) στο Παγκόσμιο Κύπελλο Νέων (Κ-20). Τη διάκριση αυτή είχε εξασφαλίσει η πρόκριση της εθνικής Νέων (Κ-19) στον τελικό του Ευρωπαϊκού Πρωταθλήματος Νέων (Κ-19) του 2012, επίσης με τον ίδιο στη θέση του τεχνικού, ενώ από το 2012 έως το 2015 ήταν ο προπονητής της Ελπίδων.

Ποδοσφαιρική καριέρα
--------------------

Αγωνιζόταν ως επιθετικός ή μεσοεπιθετικός και αργότερα στη γραμμή του κέντρου. Ξεκίνησε το άθλημα από τον ΠΣ Παναθηναϊκό Κυριακίου της γενέτειράς του, για να μετακινηθεί στον ισχυρότερο σύλλογο του νομού, το Λεβαδειακό. Το 1985 προωθήθηκε στην α' ομάδα του, όπου παρέμεινε επί μία 10ετία και διετέλεσε αρχηγός. Μετείχε 6 περιόδους στην Α' κατηγορία (157 αγώνες με 21 τέρματα) και 4 στη Β', όντας στέλεχος της ομάδας που πέτυχε δύο ανόδους (1987 για πρώτη φορά στην ιστορία του συλλόγου, 1993 αναδεικνυόμενος αρχισκόρερ της διοργάνωσης) και υπέστη δύο υποβιβασμούς (1991, 1995).

Έπειτα από τον δεύτερο, συνέχισε στην Α' Εθνική για μία χρονιά με την Καλαμάτα (18 αγ. με 1 τ.) και δύο με τον Αθηναϊκό (43 αγ. με 2 τ.), ο οποίος το 1998 υποβιβάστηκε. Τον ίδιο Δεκέμβριο και κατόπιν μισού πρωταθλήματος Β' κατηγορίας, επέστρεψε για τον Εθνικό στην ανώτατη (15αγ.), κατά την τελευταία έως σήμερα παρουσία των Πειραιωτών σε αυτήν. Η επόμενη περίοδος με κατάληξη έναν τρίτο συνεχή υποβιβασμό, τώρα στη Γ' Εθνική, υπήρξε η τελευταία της 15ετούς ποδοσφαιρικής του πορείας.

Προπονητική καριέρα
-------------------

Ξεκίνησε την προπονητική του σταδιοδρομία το 2001 από τις ακαδημίες του Αθηναϊκού και το 2005 ανέλαβε την πρώτη ομάδα του συλλόγου. Το 2007 εργάστηκε στον Ηλυσιακό, ενώ την περίοδο 2008-09 στο τεχνικό επιτελείο της ΑΕΚ, ως ανιχνευτής ταλέντων.

Από το 2009 εργάζεται στην ΕΠΟ, αρχικά στην εθνική Νέων ως βοηθός του Γιώργου Γεωργιάδη, ενώ το 2010 συνέχισε από την ίδια θέση στην Ελπίδων. Τον Οκτώβριο του 2011 ανάλαβε πρώτος προπονητής της εθνικής Νέων, την οποία οδήγησε στη 2η θέση του Ευρωπαϊκού Πρωταθλήματος Νέων (Κ-19) το 2012 και σε πρόκριση στην τελική φάση του Παγκοσμίου Κυπέλλου Νέων (Κ-20) το 2013. Από τον Αύγουστο του 2012 μέχρι τον Σεπτέμβριο του 2015 είχε την ευθύνη της εθνικής Ελπίδων, ενώ για ένα δίμηνο (τον Οκτώβριο και τον Νοέμβριο) του 2014 βρέθηκε παράλληλα και στην τεχνική ηγεσία της Νέων (για δεύτερη φορά ως πρώτος προπονητής και τρίτη συνολικά).

Στις 15 Νοεμβρίου 2014 ανέλαβε προσωρινά και χρέη ομοσπονδιακού τεχνικού της εθνικής Ανδρών, σε αντικατάσταση του Κλαούντιο Ρανιέρι για έναν αγώνα (τη φιλική αναμέτρηση με τη Σερβία), το οποίο επαναλήφθηκε μερικούς μήνες αργότερα, όταν τον Αύγουστο του 2015 επέστρεψε ως υπηρεσιακός προπονητής στη θέση του Σέρχιο Μαρκαριάν.

Διακρίσεις
----------

### Ως ποδοσφαιριστής

* πρώτος σκόρερ Β' Εθνικής 1992-93

### Ως προπονητής

* δεύτερη θέση στο Ευρωπαϊκό Πρωτάθλημα Νέων Κ-19 του 2012.

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

Παραπομπές
----------

1. ↑  Παναθηναϊκός Κυριακίου, viotikibala.blogspot.gr
2. 1 2 3  *συμμετοχές/τέρματα Α' Εθνικής περιόδων 1987-88 έως 1997-98*, Αλέξανδρος Μαστρογιαννόπουλος-Κωνσταντίνος Τσιώρας για το *Rec.Sport.Soccer Statistics Foundation RSSSF.com*, με διορθώσεις από το *"Οι ποδοσφαιριστές των 18 ομάδων της Α' Εθνικής 1997-98"*, Γιώργος Ν. Παγιωτέλης, *περιοδ. «ΕΘΝΟΣΠΟΡ»* (ένθετο εφημερ. «ΕΘΝΟΣ»), 5 Ιαν 1999, σελ. 50
3. ↑  58 αγ. με 19 τ. τη διετία 1991-1993, ενώ δεν υπάρχουν στοιχεία για εκείνη μεταξύ 1985 και 1987 *[Γιώργος Ν. Παγιωτέλης, ό.π]*
4. ↑  Εθνικός 1998-99 Αρχειοθετήθηκε 2011-10-16 στο Wayback Machine. εταιρία αθλητικής στατιστικής Galanis Sports Data
5. ↑  Πανάξια πρόκριση Αρχειοθετήθηκε 2012-09-14 στο Wayback Machine. pamesports.gr
6. ↑  Το καλύτερο ξεκίνημα[*νεκρός σύνδεσμος*], neotera.gr
7. ↑  Αναλαμβάνει ο Τσάνας την Εθνική Νέων Αρχειοθετήθηκε 2014-11-29 στο Wayback Machine. newsit.gr
8. ↑  Ο Τσάνας στην Εθνική Ανδρών, sport-fm.gr
9. ↑  Με προσωρινό προπονητή κόντρα στη Σερβία[*νεκρός σύνδεσμος*], press-a.gr
10. ↑  Με Τσάνα για την ώρα, ψάχνει για μόνιμο www.sport-fm.gr

Πηγές
-----

* Ο Κώστας Τσάνας στην ιστοσελίδα της ΕΠΟ
* Το προπονητικό προφίλ του Κώστα Τσάνα στο transfermarkt
* Το ποδοσφαιρικό προφίλ του Κώστα Τσάνα στο transfermarkt
* Η καριέρα του Κώστα Τσάνα στο soccerway
* Ο προπονητής της Ελπίδων Κώστας Τσάνας

|  |  |  |  |
| --- | --- | --- | --- |
| 

| π • σ • ε
**Εθνική Ελλάδος - Προπονητές ποδοσφαίρου** |
| --- |
|  |
| 
* Νικολαΐδης 1929-1930
* Κοψίβα 1930-1932
* Πανουργιάς 1932-1933
* Νεγρεπόντης 1933-1934
* Νικολαΐδης 1934-1935
* Κωνσταντάρας 1935-1936
* Κιούνσλερ 1936
* Κωνσταντάρας 1936-1938
* Νεγρεπόντης 1938-1951
* Μιγιάκης 1951-1953
* Νεγρεπόντης 1953-1954
* Μιγιάκης 1954-1955
* Χέλμης 1955-1956
* Ανδρίτσος 1956-1957
* Μαρτίνι 1957-1959
* Μπαρόν 1959-1960
* Τζανετής 1960-1964
* Πετρόπουλος 1964-1966
* Μάρκοβιτς 1966-1968
* Γεωργιάδης 1968-1969
* Πετρόπουλος 1969-1971
* Μπίνγκαμ 1971-1973
* Παναγούλιας 1973-1976
* Πετρόπουλος 1976-1977
* Παναγούλιας 1977-1982
* Αρχοντίδης 1982-1984
* Παπαποστόλου 1984-1988
* Σοφιανίδης 1988-1989
* Γεωργιάδης 1989-1992
* Παναγούλιας 1992-1994
* Πολυχρονίου 1994-1998
* Ιορντανέσκου 1998-1999
* Δανιήλ 1999-2001
* Χρηστίδηςc 2001
* Ρεχάγκελ 2001-2010
* Σάντος 2010-2014
* Ρανιέρι 2014
* Τσάναςc 2014
* Μαρκαριάν 2015
* Τσάναςc 2015
* Σκίμπε 2015-2018
* Αναστασιάδης 2018-2019
* Φαν ΄τ Σχιπ 2019-2021
* Πογέτ 2022-
 |

 |